ADB หั่นคาดการณ์ศก.ประเทศกำลังพัฒนาในเอเชียปีนี้เหลือ 6.1% จากเดิม 6.3%
ADB หั่นคาดการณ์ศก.ประเทศกำลังพัฒนาในเอเชียปีนี้เหลือ 6.1% จากเดิม 6.3%
16 ก.ค. 2558

ธนาคารเพื่อการพัฒนาเอเชีย (ADB) เปิดเผยว่า ธนาคารปรับลดคาดการณ์การขยายตัวทางเศรษฐกิจสำหรับกลุ่มประเทศกำลังพัฒนาในเอเชียลงสู่ระดับ 6.1% ปีนี้ และ 6.2% ในปีหน้า จากเดิมที่ 6.3% สำหรับทั้ง 2 ปีที่ประเมินไว้เมื่อเดือนมี.ค.
กิจกรรมทางเศรษฐกิจที่ชะลอลงเกินคาดในสหรัฐและจีนได้ส่งผลกระทบต่อแนวโน้มเศรษฐกิจของกลุ่มประเทศกำลังพัฒนาในเอเชีย ซึ่งมี 45 ประเทศที่เป็นสมาชิกของ ADB โดยไม่รวมประเทศสมาชิกอย่าง ญี่ปุ่น
ส่วนการขยายตัวของเศรษฐกิจจีนจะอยู่ที่ 7.0% ในปี 2558 และ 6.8% ในปี 2559 ซึ่งต่างก็ลดลง 0.2% ส่วนในเอเชียตะวันออกเฉียงใต้ ADB ได้ปรับลดคาดการณ์การขยายตัวในปีนี้ลงมาอยู่ที่ 4.6% จากเดิม 4.9% โดยมีปัจจัยถ่วงจากเศรษฐกิจครึ่งปีแรกที่ชะลอตัวกว่าคาดในอินโดนีเซีย สิงคโปร์และไทย ขณะเดียวกัน ADB ได้ปรับลดแนวโน้มการเติบโตของเอเชียตะวันออกเฉียงใต้ในปี 2559 สู่ระดับ 5.1% ซึ่งลดลง 0.2% จากการประเมินในเดือนมี.ค.
        